**Uskrs u Turopolju – tradicionalni uskrsni običaji**

**Istraživali smo tradicionalne uskrsne običaje našeg kraja i mnogo toga novog naučili.**

**Blagdan Isusova uskrsnuća, Uskrs, vjerski je i državni blagdan kojeg kršćani slave u proljeće. Uvijek se slavi nedjeljom, no datum nije jednak svake godine. Ove godine Uskrs slavimo 4. travnja 2021. godine.**

**Zadnja nedjelja pred Uskrs je Cvjetna nedjelja. Tada su mladići iz svake kuće nosili u crkvu na posvećivanje posebno isprepletene grane drijenka ili imele koje bi nakon blagoslova zataknuli na kućnu gredu te bi tamo stajala cijele godine jer se smatrala zaštitom od groma i oluje.**

**Tjedan prije Uskrsa naziva se Veliki tjedan.**

**Veliki četvrtak spomendan je Isusove posljednje večere** **u koji je Isus ustanovio dva sakramenta: euharistiju i svećenički red.**

**Veliki petak spomendan je Isusove muke i smrti na križu.**

**Velika subota je dan prije Uskrsa kada vjernici nose u crkvu hranu na blagoslov. Ta se hrana jede za uskrsni doručak. Posebno mjesto imao je okrugli bijeli kruh – svećanica. Nakon posvećenja jela, mlade snahe utrkivale su se do svojih kuća jer ona koja je prva stigla bila je pisanica – najbrža, najvrjednija i najspretnija.**

**U Velikom tjednu bojimo i ukrašavamo pisanice. Turopoljske pisanice su tradicija uoči Uskrsa. One su jedan od uskrsnih simbola. Izrađivale su se od raznih materijala i to prirodnim bojama od kore luka, koprive i cikle. Pisanice su ponekad imale i crnu boju bojanjem čađom ili bobicama bazge ili duda, a često je bilo i bojanje hrastovom korom da bi se dobila smeđa boja. Uz crvenu, crnu i smeđu, zelena se boja dobivala od raznog bilja, najčešće od špinata, koprive ili poriluka.**

**Jaje se osim potpunog bojanja moglo prošarati voskom, a tek onda obojiti. Nakon kuhanja i bojanja skida se sloj voska ispod kojeg jaje ostaje prirodne boje. Često se jaje umatalo u tkaninu unutar koje se postavila kakva travka ili listić, najčešće djetelina, tako da bi jaje dobilo zanimljiv ukras.**

**Posebna je tehnika ukrašavanja pisanica, osim šaranja voskom i ukrašavanja biljkama, bilo i ukrašavanje slamom. Jaja bi se omatala slamkama kako bi se dobili razni oblici ili bi se pak slamke razrezale i lijepile na jaja tvoreći raznolike ukrase i šare.**